Številka: 35409-168/2024-2570-11

Datum: 13. 3. 2025

Ministrstvo za okolje, podnebje in energijo izdaja na podlagi četrtega in petega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v postopku izdaje mnenja o obveznosti izvedbe celovite presoje vplivov na okolje za Občinski podrobni prostorski načrt za del območja BE 39 Begunje Poddobrava Jug, pripravljavcu plana, Občini Radovljica, Gorenjska cesta 19, 4240 Radovljica, naslednje

MNENJE

1. V postopku priprave Občinskega podrobnega prostorskega načrta za del območja BE 39 Begunje Poddobrava Jug, v Občini Radovljica, ni treba izvesti celovite presoje vplivov na okolje.
2. V tem postopku ni bilo stroškov.

Obrazložitev

Pripravljavka plana, Občina Radovljica, je z vlogo št. 3503-0004/2024, z dne 18. 10. 2024, Ministrstvo za okolje, podnebje in energijo (v nadaljnjem besedilu ministrstvo) zaprosila za mnenje po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt za del območja BE 39 Begunje Poddobrava Jug (v nadaljnjem besedilu OPPN).

Vlogi je bilo priloženo in v postopku pridobljeno naslednje gradivo, ki je bilo podlaga za odločanje:

* Vloga št. 3503-0004/2024, 18. 10. 2024, Občina Radovljica,
* Pobuda za pripravo OPPN št. projekta P 163430, oktober 2024, Protim Ržišnik Perc d. o. o.,
* Mnenje MKGP št. 3504-66/2024/2, 25. 20. 2024,
* Mnenje MK št. 35012-120/2024-3340-4, 28. 10. 2024,
* Mnenje ZZRS št. 4201-72/2024-2, 29. 10. 2024,
* Mnenje DRSV št. 35021-35/2024-2, 19. 11. 2024,
* Mnenje ZRSVN št. 3563-0455/2024-5, 25. 10. 2024,
* Mnenje MZ št. 354-142/2024-10, 10. 3. 2025 in mnenje NIJZ št. 354-181/2024-4 (256), 7. 3. 2025.

Po določilu 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE, 95/23 – ZIUOPZP in 23/24; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo za kmetijstvo, gozdarstvo in prehrano (področje kmetijstva), Ministrstvo za kulturo, Zavod za ribištvo Slovenije, Direkcija RS za vode, Zavod RS za varstvo narave in Ministrstvo za zdravje v svojih mnenjih (navedena na prejšnji strani) niso zavzeli stališča, da bi bil obravnavani OPPN tak, da bi imela njegova izvedba pomembnejši vpliv na okolje.

Ministrstvo je v postopku preučilo obstoj drugih okoljskih razlogov za uvedbo celovite presoje vplivov na okolje in ugotovilo, da je območje locirano v naselju Begunje na Gorenjskem. Po veljavnem prostorskem aktu OPN je območje namenjeno stanovanjski in centralnim dejavnostim. Površina enote urejanja prostora je ca. 1.2 ha, od tega je približno polovica del, ki je namenjen za stanovanjske površine. Ministrstvo ni našlo posebnih razlogov, ki bi kazali na potrebo izvedbe celovite presoje vplivov na okolje.

Ministrstvo je ocenilo, da izvedba OPPN ne bo pomembno vplivala na okolje, ker ne predstavlja motnje za ljudi in tveganja za okolje (npr. zaradi morebitnih nesreč, erozije pobočja, morebitno izluževanje preko padavinskih in zalednih voda, prašenje, možnosti onesnaženja vodotokov itd.).

V skladu z zgoraj navedenim je ministrstvo ugotovilo, da za OPPN ni treba izvesti celovite presoje vplivov na okolje po določilih 128. člena ZUreP-3.

Pripravil:

 Jernej Per dr. Tanja Pucelj Vidović

 podsekretar vodja Sektorja za okoljske presoje

Vročiti (elektronsko):

- Občina Radovljica, obcina.radovljica@radovljica.si